Ja, vi elskar sosialt arbeid – sosialarbeidardagen 2016!

**Gratulerer med dagen alle sosialarbeidarar! 15.mars er i år den internasjonale sosialarbeidardagen. Kvart år, den tredje tysdagen i mars markeras den internasjonale sosialarbeidardagen over heile verda. Sosialarbeidarar i Norge gjer kvar dag ein formidabel jobb, men må likevel kjempe for at arbeidet skal bli anerkjent.**

Sosialt arbeid er tufta på verdiar som solidaritet, likeverd og mangfald, verdiar som er grunnleggande føresetnadar for å oppnå og oppretthalde eit samfunn som er godt å bu i for alle. Fellesorganisasjonen (FO) organiserer over 27 000 sosialarbeidarar. Dette er medlemmer som på ulike måtar og i ulike områder bruker arbeidsdagen sin til å gjere ein forskjell for folk. Mange jobbar i barnevern, Nav, institusjonar – i helse og omsorg eller i fengsel, førebyggande i skule, nærmiljø eller på fritidsarenaer. Over alt finnes vi og den beste jobben gjer vi kanskje når vi i er minst synlege.

Våre medlemmer veit at dei har nokre av dei viktigaste jobbane i Norge, dei seier at arbeidet er meiningsfylt, og dei elskar jobben sin. Samtidig opplever FO nesten dagleg at medlemmer tar kontakt og fortell at dei ikkje blir verdsatt i arbeidet dei gjer. Lønna er for låg og kompetansen ikkje verdsatt. Mange opplever at stillingar som tidlegare har vert reservert tilsette med sosialfagleg kompetanse blir dekt av andre som arbeidsgjevarane meiner kan gjere arbeidet like godt, eller til og med betre. Men stemmer dette?

«Nei! Sjølvsagt ikkje», er svaret på spørsmålet. Barnevernspedagogar, sosionomar og vernepleiarar er alle høgskule- og universitetsutdanna sosialarbeidarar. I tillegg har svært mange ein eller fleire vidareutdanningar. Kompetansen er høg, den er unik og bygger på ulike teoriar om menneskeleg åtferd og sosiale system. Målet for sosialt arbeid er å førebygge, bidra til endring, yte bistand og hjelp og forbetre menneskes velferd. Kompetansen sosialarbeidarar har er brei og uunnverleg.

Elsk sosialt arbeid og arbeidet sosialarbeidarar utfører dagleg du også. 15. mars markerer vi den internasjonale sosialarbeidardagen. Bli med og feir sosialarbeidarane i Norge. Ta med ei kake på jobb, gje ein blomster eller ein klem til barnevernspedagogen, sosionomen eller vernepleiaren på jobben din - og anerkjenn arbeidet som din sosialarbeidarkollega utfører.

Temaet for sosialarbeidardagen i år er «sosialarbeidar i ei uroleg tid». Dette handlar om korleis sosialarbeidarane skal møte utfordringane i Europa med menneske på flukt, politiske og samfunnsmessige spenningar, skiftande holdningar og raske endringar i tenestetilbod og lovgivinga.

**Til lykke med dagen alle sosialarbeidarar!**

FO Sogn og Fjordane

Ann-Kristin Nygård

Fylkesleiar